नदी में मिला लापता महिला का शव
Pratapgarh
Updated Mon, 15 Oct 2012 12:00 PM IST
प्रतापगढ़/पृथ्वीगंज। नगर के पृथ्वीगंज भुलई पंडित का पुरवा गांव से गायब विवाहिता का शव नदी में उतराया मिला। इस मामले में मृतका के भाई की तहरीर पर पहले ही हत्या कर शव गायब करने की रिपोर्ट दर्ज की गई थी। गांव निवासी भानू दुबे का विवाह वर्ष 2004 में इलाहाबाद थरवई निवासी उमाकांत मिश्र की बेटी सुधा (25) के साथ हुआ था। उसे एक बेटी भी है। आरोप है कि कुछ दिनों से सुधा को ससुरालीजन प्रताड़ित करने लगे थे। सुधा का भाई राजेश बाहर रहता है। मऊआइमा में रहने वाली उसकी बहन ने राजेश को फोन कर बताया कि सुधा का पता नहीं चल रहा है। राजेश ने सुधा के ससुराल वालाें से पूछा तो उन्होंने बताया कि उसे जहां जाना था चली गई। इस दौरान राजेश को पता चला कि सुधा की हत्या कर शव गायब कर दिया गया है। उसकी तहरीर पर पुलिस ने सात अक्तूबर को पति सहित अन्य के खिलाफ हत्या कर शव गायब करने की रिपोर्ट दर्ज की। रविवार सुबह बकुलाही नदी में छैवापुल के पास महिला का सड़ा-गला शव दिखा। जानकारी पाकर पहुंचे मायकेवालों ने कपड़ों से उसकी पहचान कर ली। मौके पर पहुंची पुलिस ने शव पोस्टमार्टम के लिए भेज दिया। उधर, शव मिलने की जानकारी सुसरालवालों को हुई तो वे घर में ताला बंद कर फरार हो गए।
नदी में मिले शव की पहचान लापता सुधा के रूप में की गई है लेकिन पुलिस इस पर यकीन नहीं कर पा रही है। ऐसे में सीओ सिटी शिवाजी शुक्ला ने शव का डीएनए टेस्ट कराने का फैसला किया है। सीओ ने बताया कि मायकेवालों के पहचान करने के बाद आरोपियों पर कार्रवाई में कोई शिथिलता नहीं बरती जाएगी। डीएनए टेस्ट पुलिस मुकदमे की मजबूती के लिए करा रही है।